Hvad laver et byråd?
Byrådet i Varde Kommune tager sig af opgaver og love, der er særligt forbundet til vores geografiske område.
Under byrådet i Varde Kommune er der seks forskellige udvalg, der hver har deres særlige interesseområde:
Udvalget for Økonomi og Erhverv tager sig af kommunens økonomi og planlægning.
Udvalget for Plan og Teknik behandler sager om eksempelvis byggeplaner, miljø, trafik, energi og forsyning.
Udvalget for Børn og Læring varetager forvaltningen af kommunens skoler, vuggestuer, børnehaver, fritids- og ungdomsklubber samt andre undervisningsmæssige opgaver.
Udvalget for Kultur og Fritid tager sig af diverse kulturelle opgaver som eksempelvis kunst, folkeoplysning, fritid og idræt.
Udvalget for Social og Sundhed arbejder med kommunens ansvar inden for ældre- og handicapområdet samt sundhed generelt.
Udvalget for Arbejdsmarked og Integration beskæftiger sig blandt andet med kommunens indsatser i forbindelse med Jobcentret og integration af flygtninge.
Beslutninger i de seks forskellige udvalg bliver bragt til afstemning i byrådet efter styrelsesvedtægtens regler, inden de vedtages som gældende regler i Varde Kommune.